Robin Radio Sylfaen y Gogledd

**Uned 1**

Llinos: Croeso’n ôl i Gymru Robin!

Robin: Diolch. Os dach chi ddim yn gwybod, dw i wedi bod i ffwrdd – a dw i newydd ddod yn ôl.

Llinos: Felly sut oedd Patagonia?

Robin: Bendigedig. Mi weles i lawer o bethau, ac mi wnes i gyfarfod llawer o bobol glên iawn.

Llinos: Wnest ti siarad dipyn o Gymraeg?

Robin: Do wrth gwrs. Mi siarades i lot o Gymraeg a dipyn bach o Sbaeneg hefyd.

Llinos: Sut mae dy Sbaeneg di?

Robin: Ddim yn dda iawn.

Llinos: Ole?

Robin: O le be?

Llinos: Dim ots, jôc Robin.

Robin: O - ha ha, dw i’n gweld…

Llinos: A be am Anti Mair? Ydy hi’n ôl yng Nghymru hefyd?

Robin: Wel, mae hi isio mwy o wyliau, mae hi wedi mynd i Brasil i weld yr Amazon!

Llinos: Bendigedig! Pryd mae hi’n dwad adre?

Robin: Cyn bo hir dw i’n meddwl, ac mae hi’n edrych mlaen at ddwad nol i Radio Rocio.

Llinos: Ydy mae’n siwr! Wel, braf dy gael di adre Robin.

Robin: Mae’n braf bod yn ôl. Ymlaen â’r sioe!

**Uned 2**

Robin: Helo helo, pwy sy’n siarad?.

Eleri: Eleri Evans sy’ma o’r Cyngor Sir.

R: Helo Eleri, sut medra i eich helpu chi?

E: Wel Robin, mae gen i neges i’r gwrandawyr.

R: Be sy’n bod?

E: Wel, mae ‘na waith ffordd yn Abercastell, yn dechrau dydd Llun, ac mae system un ffordd yn mynd i fod ar y stryd fawr .

R: Dw i wedi clywed. Be sy’n digwydd efo’r holl waith ffordd ‘ma?

E: Mae’r cyngor yn gorfod gwario’r arian i gyd cyn diwedd y flwyddyn.

R: Dydy pobol y siopau ddim yn hapus. Mi fyddan nhw’n colli busnes, ond dyna ni. Ble’n union fydd y gwaith?

E: Rhwng y Pwll Nofio a’r Llyfrgell.

R:Am faint?

E: Chwe mis, mae arna i ofn. Ac un peth arall, fydd na ddim trydan ar ddydd Sul rhwng 10 a 4 bob dydd Sul am y mis nesaf.

B: Ond Eleri, mae ein stiwdio ni drws nesa i’r llyfrgell!

E: Mae’n ddrwg gen I Robin, rhaid i chi drefnu i recordio tu allan.

R: Ar ddydd Sul? Yn Abercastell? Be sy’n digwydd ar ddydd Sul yn Abercastell? Dim byd! Wel diolch am ffonio Eleri, pnawn da i chi!

**Uned 3**

Robin Helo, helo. Pwy sy’n siarad?

Siani: Siani Griffiths dw i Swn i’n hoffi help gan y gwarandawyr.

Robin: Gofynnwch Siani!

Siani: Mae teulu wedi symud yma o’r Dwyrain Canol. Mae’r cyngor wedi rhoi tŷ iddyn nhw. Ond does ganddyn nhw ddim byd yn y tŷ.

Robin: Wel Siani, Dw i’n siwr basai llawer o wrandawyr Radio Rocio’n hapus iawn i helpu efo’r prosiect yma.

Siani: San ni’n hoffi unrhyw beth - hen bopty, soffa, cadeiriau, bwrdd, oergell, gwely, cot...

Robin: Swn i wrth fy modd yn helpu. Croeso i bobol gysylltu efo ni yn Radio Rocio i ddeud be sy ar gael i’r teulu. Fasech chi’n medru dod i gasglu’r dodrefn?

Siani: Basen wrth gwrs - mae ganddon ni fan, a dan ni’n hapus iawn i gasglu unrhyw beth yn lleol.

Robin: Wel, dewch a dodrefn yma, neu cysylltwch â ni yma yn Radio Rocio a byddwn ni’n rhoi eich rhif ffôn i Siani.

Siani: Basai’r teulu yn ddiolchgar iawn.

Robin: Wel, diolch yn fawr i ti am gysylltu. Pob hwyl efo popeth!

Siani: Hwyl Robin.

**Uned 4**

RR: Wel croeso’n ôl i’r rhaglen - Anti Mair!

Anti Mair: Diolch Robin.

RR: Os dach chi’n cofio, roedd Anti Mair yn gweithio efo fi ym Mhatagonia, ond pan ddes i adre, arhosodd hi yn Ne America am dri mis arall.

AM: Do, mi ges i amser bendigedig!

RR: Ble aethoch chi ta?  
AM: Ar ôl i fi adael Patagonia, es i i Chile a Periw, a gorffen yn Brasil.

RR: Brasil! Waw!

AM: Ie, roedd y tywydd yn grasboeth. Mi es i i’r carnifal yn Rio! Mi faswn i’n mynd yn ôl yfory taswn i’n medru!

RR: Tasech chi’n ymddeol Anti Mair, basech chi’n gallu mynd ar wyliau unrhyw bryd.

AM: Ond Robin mae’r carnifal wedi gorffen rwan! A beth faset ti’n wneud heb fy help i ar Radio Rocio?

RR: Taswn i yn eich lle chi, faswn i’n mynd ar wyliau eto.

AM: Wel a deud y gwir Robin, ro’n i’n colli gweithio ar Radio Rocio, a dw i’n edrych mlaen at ddechrau gweithio eto..

RR: Wel dyna ni ta, pryd fasech chi’n lico dechrau’n ôl?  
AM: Yfory wrth gwrs Robin.

( saib)

RR: Wela i chi fory ta Anti Mair!  
AM: Hwyl Robin

**Uned 5**

RR: Helo helo, pwy sy’n siarad?

GG: Helo Robin, Gwenhwyfar Gonzales dw i.

RR: Y Gwenhwyfar Gonzales? Enillydd Oscar llynedd?

GG: Wel ie.

RR: Wel wel, dw i’n falch iawn bod chi wedi ffonio Gwenhwyfar. Sut mae Marlon, a’r plant?

GG: Wel, mae Marlon a fi wedi cael ysgariad. Mae o’n byw efo Chardonnay O’Leary yn Malibw. Mae ein mab, Chuck, yn Malibw efo nhw.

RR: Be am eich merch, Ffiffi Bianca, oedd yn actio yn y ffilm fawr Disney llynedd?

GG: Mae hi’n dda iawn, diolch. Mae hi yma efo fi.  
RR: Yma?

GG: Ie, mi gaeth hi ei geni yn Fflorida ond mae hi isio byw yng Nghymru efo fi.

RR: Wel wel, pam dach chi isio byw yng Nghymru?

GG: Pam lai? Ges i fy ngeni yn Abercastell a ges i fy magu yn Nhrecastell. A dydy Ffiffi ddim yn hoff iawn o haul. Mae gynni hi wallt coch ac mae hi’n llosgi yn yr haul.

RR: Mae eich Cymraeg chi’n ardderchog Gwenhwyfar os ca i ddweud.

GG: Wel, dw i wedi bod yn ymarfer ar y we. Ac mae Ffiffi eisiau siarad Cymraeg felly mae hi eisiau newid ei henw i Ffion Gwyn ac mae hi eisiau canu yn Eisteddfod yr Urdd.

RR: Wel wir, pob lwc i chi a Ffiffi – mae’n ddrwg gyda fi, Ffion – a chroeso’n ôl i Gymru!

**Uned 6**

Robin: Helo helo,pwy sy’n siarad?  
Cara: Helo Cara dw i.

Robin: Croeso i’r rhaglen Cara. Wyt ti’n ffonio am reswm arbennig?

Cara: Wel ydw. Dw i newydd symud i’r ardal yma.

Robin: Croeso i Abercastell Cara!

Cara: Diolch! Mae’r teulu yn dod i weld ein tŷ newydd mewn pythefnos a dw i isio gwybod be ‘dan ni’n medru wneud efo nhw yn yr ardal.

Robin: Wel Cara dw i’n siŵr bydd y gwrandawyr yn llawn syniadau da.

Pwy sy’n dwad i aros?

Cara: Wel, fy mam, fy nhad a fy mrawd bach Dai. Mae o’n un ar ddeg oed

Robin: Rhaid i chi fynd am dro i’r castell wrth gwrs.

Cara: Wrth gwrs, mae’r olygfa yn fendigedig o’r castell.

Robin: Ydy dy frawd yn hoffi dringo?

Cara: Dw i ddim yn siŵr, pam?

Robin: Mae wal ddringo yn y parc wrth y castell. Mae’r goedwig yn grêt hefyd.

Cara: Ond beth tasai hi’n bwrw glaw?

Robin: Dydy hi byth yn bwrw glaw yn Abercastell, Cara! Ond tasai’r tywydd yn ofnadwy, rhaid i chi fynd i fownsio ar y trampolîns mawr yn y Chwarel!

Cara: Syniad bendigedig, Robin.

Robin: O dw i’n siŵr bydd syniadau da iawn gan bobl sy’n gwrando hefyd…felly ffoniwch i helpu Cara. Dyma ni

**Uned 7**

Robin: Helo helo, pwy sy’n siarad?

Marian: Helo Robin, Marian Jones sy ’ma.

Robin: Wel, helo Marian, sut dach chi? A sut mae pawb yn ysgol Abercastell?

Marian: Iawn diolch. Robin. Ga i ofyn - dach chi’n rhydd i ddod i agor ffair Haf Ysgol Abercastell?

R: Diolch am ofyn, ond pryd mae’r ffair, Marian?

M: Mehefin y cynta.

R: Wel Marian bach, mae mis Mehefin yn bell i ffwrdd. Dw i ddim yn gwybod eto.

M: Does gynnoch chi ddim dyddiadur Robin?

R: Wel oes ... ond falle bydda i’n mynd i Eisteddfod yr Urdd. Ffoniwch eto ym mis Mai, Marian.

M: O’r gorau, dach chi’n rhydd nos Wener yma?

R: Nos Wener? Ydw, dw i’n meddwl. Pam?

M: Mae Anti Mair wedi addo dod i wneud y bingo , ond mae hi wedi cael tocynnau i weld Mamma Mia 3 yn y sinema.

R: Wel, dw i ddim isio gweld Mamma Mia 3, felly dw i’n hapus i ddod i wneud y bingo yn yr ysgol.

M: Diolch Robin, dach chi’n garedig iawn. Wela i chi nos Wener.

R: Hwyl Marian.

**Uned 8**

Yn y swyddfa.

Robin…a dyna ddiwedd rhaglen arall. Hwyl bawb, a daliwch i Rocio!

Llinos Ffiw, rhaglen arall wedi gorffen. Oes gen ti ddiwrnod prysur heddiw?  
Robin: Diwrnod diflas iawn a deud y gwir Llinos.

Llinos: Pam, be sy’n bod?

Robin: Rhaid i mi fynd at y deintydd, dw i ‘m yn licio mynd ato fo o gwbl. Wedyn rhaid i mi fynd i’r ysbyty.

Llinos: O diar, dwyt ti ddim yn sal, Robin?

Robin: Nac ydw, mae Delyth drws nesa wedi cael babi. Rhaid i fi fynd â mam Delyth i’r ysbyty achos di hi ddim yn gyrru. Ych a fi, dw i ‘m yn licio ward yn llawn o fabis yn crio!

Llinos: O! Delyth wedi cael babi! Cofia fi ati hi! Bachgen neu ferch?

Robin: Dw i ‘m yn gwybod a does gen i ddim ots chwaith!

LLinos:O Robin, mae babis yn ddel iawn.

Robin: Ond maen nhw’n swnllyd hefyd! A wedyn rhaid i mi ffonio’r doctor.

Llinos: Felly rwyt ti yn sal?

Robin: Nac ydw, rhaid i mi drefnu apwyntiad. Dw i ddim yn licio mynd i’r syrjeri o gwbl. Mae gormod o bobol sal yna yn siarad am eu problemau.

Llinos: Pobl sy’n gwrando ar y rhaglen?

Robin: Na, pobl sy isio cwyno!

**Uned 9**

Robin: Wel, cyn gorffen heddiw dw i isio diolch i bobl arbennig iawn. Dw i isio

diolch i CHI. I bawb sy’n gwrando arnon ni, sy’n ffonio mewn, i bawb sy’n cysylltu â ni yn y rhaglen ar ebost. Mae’r rhaglen yma amdanoch chi, i chi. Heb y rhai sy’n gwrando arnon ni, y rhai sy’n codi’r ffôn i siarad â ni, fasai dim rhaglen. Diolch, diolch, diolch. A dyma alwad yn dod i mewn rwan. Helo, pwy sy’n siarad?

Alwen: Helo, Alwen sy ’ma.

Robin: O.........bore da Alwen. Am be dach chi’n ffonio heddiw?

Alwen: Wel, am ddim byd Robin.

Robin: Dim byd?

Alwen: Ddudoch chi wrthon ni bod rhaid i ni gario ymlaen i ffonio neu fasai ’na ddim rhaglen.

Robin: Do - ond Alwen, rhaid i chi gael rheswm i ffonio. Felly be dach chi’n wneud

heddiw, Alwen?

Alwen: Dim byd diddorol, Robin.....

Robin: Dw i’n gweld. Hwyl Alwen.

**Uned 10**

Anti Mair: Bore da Robin! Barod am ddiwrnod arall!

Robin: Helo Anti Mair, mae newyddion drwg gen i. Wnewch chi ddim credu, ond wneith y cyfrifiadur ddim agor! O gwbl!

Mair: O na! Dw i wedi ysgrifennu atebion “Annwyl Anti Mair” i gyd ar y cyfrifiadur! Be wna i?

Robin: Ac mae’r cyfarchion penblwydd, y ceisiadau a’r hysbysebion i gyd ar y cyfrifiadur hefyd!

Mair: Mae’r rhaglen yn dechrau mewn hanner awr! Be wnawn ni?

Robin: Dw i’n gwybod! Wnawn ni chwarae darn am raglen deledu Gardd Gareth a Gwyn –mae pawb yn hoffi Gareth a Gwyn, a mae pawb yn hoffi garddio!

Mair: Dydy pawb ddim yn licio garddio – does gan bawb ddim gardd! Be am chwarae emyn o’r rhaglen emynau ar y teledu nos Sul diwetha? Roedd côr Abercastell yn canu!

Robin: Anti Mair, mae ‘na ddigon o emynau ar Radio Rocio – bob dydd Sul.

(Saib)

AM: Wel, be wnawn ni ‘ta?

Robin: Dw i’n gwybod! Gawn ni gwis!

AM: Mewn hanner awr?

Robin: Wneith pobl ffonio mewn efo’r atebion!

AM: Ond pwy sy’n mynd i sgwennu’r cwestiynau?

( saib)

R+ AM: Llinos!! Llinos? Lle wyt ti? Wnei di ateb??

**Uned 11**

Robin: Heddiw, dw i’n siarad efo Mair Angharad, sy newydd wneud rhywbeth arbennig. Esboniwch, Mair.

Mair: Wel, diolch am y gwahoddiad i’r rhaglen, Robin. Mi wnes i redeg ym Marathon Llundain am y degfed tro.

Robin: Dach chi wedi gwneud marathon Llundain deg gwaith, Mair?

Mair: Ydw, wir.

Robin: Wel wel, i bwy dach chi’n codi arian fel arfer Mair?

Mair: I’r ambiwlans awyr.

Robin: Achos da iawn, os ca’ i ddweud.

Mair: Ond flwyddyn nesa dw i’n codi arian i’r Eisteddfod Genedlaethol.

Robin: Pam?

Mair: Mae’r Eisteddfod yn ein sir ni, a rhaid i’n pentre bach ni godi tair mil o bunnau.

Robin: Faint o arian fydd rhaid i chi godi os ewch chi i Farathon Llundain eto?

Mair: Tair mil o bunnau!

Robin: Wel Mair fach, dach chi’n mynd i fod yn boblogaidd iawn yn y pentre! Sut ’da ni’n gallu’ch noddi chi?

Mair: Ewch i dudalen “Rhoi i’r Rhedwyr”, ar y we. Mae fy enw i yna. Diolch am y cyfle i siarad ar y rhaglen.

Robin: Croeso, a phob lwc ar y codi arian, ac ar y rhedeg wrth gwrs.…

**Uned 12**

Robin: Helo, pwy sy’n siarad?

Catrin: Helo, Robin. Catrin sy’ ma. P’nawn Gwener – diolch byth!

Robin: Ia wir. Sut wythnos gest ti Catrin?

Catrin: Ddim yn dda iawn a deud y gwir.

Robin: Ga i ofyn pam?

Catrin: Roedd gen i gyfweliad dydd Llun diwetha am swydd newydd yn Llanbryncastell.

Robin: Sut hwyl gest ti?

Catrin: Wel do’n i ddim wedi bod yn Llanbryncastell o’r blaen . I ddechrau, mi gyrhaeddais i’n hwyr achos roedd ‘na lawer iawn o waith ffordd a doedd fy Sat Nav i ddim yn gwybod am y gwaith ffordd.

Robin: O diar.

Catrin: Wedyn roedd ‘na storm fawr, a dydy fy Sat Nav i ddim yn gweithio mewn storm.

Robin: O biti.

Catrin: Roedd ‘na lun o’r ffordd ar fy ffôn i ond doedd gen i ddim signal. Roedd rhaid i fi stopio mewn archfarchnad ar y ffordd i brynu map.

Robin: Dyna syniad da. Wnaeth hynny weithio?

Catrin: Wel…Ro’n i hanner awr yn hwyr, a do’n i ddim yn medru ffonio i esbonio. Mae’n gas gen i dechnoleg.

Robin: O diar, gest ti’r swydd?

Catrin: Wel naddo siwr.

Robin: Ga’ i ofyn…Be oedd y swydd beth bynnag?

Catrin: Trefnu amserlen trenau Cymru!

Robin: O diar, gobeithio cei di well lwc tro nesa! Hwyl Catrin

Catrin: Hwyl Robin

**Uned 13**

Robin: Heddiw dw i’n siarad efo Gwladys Griffiths o Seland Newydd. Sut dw i’n siarad efo rhywun o Seland Newydd, dw i’n eich clywed chi’n gofyn? Mae hi’n ganol nos yn Seland Newydd. Wel, mae Gwladys yma, yn y stiwdio!

Gwladys: Helo Robin, diolch am y gwahoddiad.

Robin: Felly pam dach chi yma yn Abercastell, Gwladys?

Gwladys: Wel, mi ges i fy ngeni yma ond mi wnes i symud ugain mlynedd yn ôl i Seland Newydd.

Robin: Pam wnaethoch chi symud chi o Gymru?

Gwladys: Efo’r gwaith. Mi ges i swydd am flwyddyn mewn fferm fawr yn edrych ar ôl y defaid. Ro’n i’n meddwl bod Seland Newydd yn lle braf iawn, a mi wnes i gyfarfod Pete.

Robin: Pwy ydy Pete ‘ta?

Gwladys: Milfeddyg ydy Pete. Roedd o’n dwad i’r fferm weithiau… Mi wnaethon ni briodi ac ar ôl dwy flynedd mi gaethon ni ferch fach o’r enw Llinos.

Robin: Llinos! Dyna ydy enw fy mos i. Byd bach.

Gwladys: Dydy Pete ddim yn siarad Cymraeg ond mi wnes i siarad Cymraeg efo Llinos o’r dechrau. Roedd pobol ifanc o Gymru yn dwad i helpu ar y fferm, ac roedden nhw’n aros gyda ni. Ro’n i isio i Llinos glywed llawer o Gymraeg.

Robin: Sut mae Cymraeg Llinos ‘te?

Gwladys: Mae hi’n siarad Cymraeg yn rhugl! Ac mae Llinos yn mynd i ddechrau yn y coleg yn Aberystwyth mis Medi nesaf! ‘Dan ni wedi dwad i Gymru am fis, mae hi wedi cael cyfweliad, ac mae hi wedi cael lle!

Robin: Bendigedig! Am faint fydd Llinos yng Nghymru?

Gwladys: Am dair blynedd.

Robin: Wel pob hwyl i Llinos yn Aberystwyth. Pryd dach chi’n mynd nôl?

Gwladys: Mis nesa. Ond ella byddwn ni’n ymddeol mewn pum mlynedd, a gawn ni weld wedyn!

Robin: Wel hwyl am y tro Gwladys, a diolch am y sgwrs. Siwrne saff yn ôl i Seland Newydd.

**Uned 14**

Yn y swyddfa

Llinos : O’r gorau Robin ac Anti Mair, rhaid i fi drefnu’r rota gwyliau am y flwyddyn.

Robin:O, mae’n gas gen i drafod y rota, dw i’n hoffi bod yn rhydd. Dw i’n hoffi penderfynu munud ola – mae gŵyl ddiddorol wythnos nesa yn Amsterdam. ‘Swn i’n hoffi mynd. Edrych ar y we, bwcio awyren, a ffwrdd â fi.

Llinos: Robin, paid â chwyno, dw i ddim wedi bod i ffwrdd ers tair blynedd.

Robin: Llinos, mae gen ti blant bach …ac rwyt ti newydd symud tŷ…..

Anti Mair: Robin, rwyt ti’n gwybod bod rhaid i ti neu fi fod yma bob amser. Mae’r rota yn bwysig!

Robin: Be am llynedd pan oedden ni ym Mhatagonia?

Llinos; Mae’n wir, gaethon ni dipyn o help gan radio Ysbyty Abercastell, ac roedd popeth yn iawn!

Anti Mair: Sôn am Batagonia, dw i’n meddwl mynd yn ôl …

Robin: Pryd?

Anti Mair: Mis Hydref – cyn y gaeaf yma – fydd hi’n Wanwyn yno.

Llinos: Pryd ddowch chi’n ôl, Anti Mair?

Anti Mair: Wel, dw i ddim yn siwr…

Robin: Pam?

Anti Mair: Mae gen i ffrind yno – Alejandro… mae o wedi gofyn ydw i isio mynd yno i aros ar ei Ranch. Tan ddydd Nadolig beth bynnag

Robin: Wel wel Anti Mair – braf iawn. Ddaw o’n ôl efo chi i Gymru?

Anti Mair: Gawn ni weld – roedd ei nain o o Gymru. A mae o’n wyth deg chwech oed felly mae hi’n hen bryd iddo fo ddwad i Gymru.

Robin: O’r gorau Anti Mair, dim gwyliau i fi mis Hydref – reit, mis Medi ‘ta….. be sy’n digwydd yn Ewrop ym mis Medi?

**Uned 15**

Robin: Heddiw dan ni’n trafod Cymdogion. Diolch i Delyth am ffonio i sôn am y cymydog sy’n chwarae trombôn bob penwythnos yn y tŷ teras drws nesa, i Carwyn sy’n clywed ci drws nesa’n cyfarth yn yr ardd drwy’r dydd ac i Geraint sy’n clywed babi drws nesa yn sgrechian drwy’r wal fel tasai’r babi yn ei stafell wely efo fo. Ond pwy sy efo ni rŵan?

Edna: Helô Robin, Edna Evans sy’n siarad.

Robin: Bore da Edna – a phen-blwydd hapus wythnos diwetha. Roeddech chi’n wyth deg oed, mi wnes i chwarae record i chi!

Edna: Do, diolch yn fawr Robin.

Robin: Wel Edna, pa fath o gymdogion sgynnoch chi?

Edna: Wel, Robin, mae gen i stori ddiddorol i chi.

Robin: Gobeithio wir, Edna!

Edna: Mae Gavin Griffiths yn byw drws nesa i mi.

Robin: Gavin Griffiths oedd yn arfer chwarae rygbi i Gymru a’r Llewod?  
Edna: Ia wir, y dyn ei hun.

Robin: Ydy Gavin Griffiths yn gymydog da?

Edna: Wel, yn ystod y dydd mae o’n eitha tawel ar y cyfan a deud y gwir.

Robin: Da iawn, felly pam dach chi’n ffonio?

Edna: Ond mae o’n hoff iawn o dorheulo yn yr ardd …

Robin: Ydy o wir?

Edna: Ac mae o’n hoff iawn o fynd i’r jacwsi yn yr ardd efo’i ffrindiau o’r clwb rygbi ar ôl gêm, ac yfed prosecco!

Robin: Pa mor aml mae o’n mynd i’r jacwsi, Edna?

Edna: Drwy’r flwyddyn! Mae gynno fo olau mawr fel golau cae rygbi ac mae o’n goleuo’r ardd i gyd.

Robin: Felly ydy o’n gwneud llawer o sŵn efo’i ffrindiau?

Edna: Mae gynnon ni ffenestri dwbl felly dan ni ddim yn clywed llawer o sŵn, ond mae’n anodd canolbwyntio pan dw i’n ceisio glanhau ffenestri’r ystafell wely sy’n edrych dros ei ardd o.

Robin: Dw i’n gweld.

Edna: Ac unwaith, mi syrthies i o’r ysgol pan o’n i’n tynnu’r llenni lawr. Ro’n i angen eu golchi nhw….

Robin: Wel, diolch am ffonio Edna. Hwyl rŵan.

**Uned 16**

Robin: ...a dyma Llinos efo’r bwletin tywydd. Sut fydd y tywydd wythnos yma, Llinos? Gwell nag wythnos diwetha, gobeithio!

Llinos: Wel, ia. Dw i’n gwybod bod llawer yn gwrando heddiw i glywed sut fydd y tywydd dros y penwythnos, efo Sioe Fawr Abercastell dydd Sadwrn a Marathon Bryncastell dydd Sul. Rwyt ti’n rhedeg, on’d wyt ti, Robin?

Robin: Ydw’n wir, dw i ddim yn edrych mlaen...

Llinos: Ond yn gynta – heno mi fydd hi’n bwrw glaw. Mi fydd hi’n waeth yfory, mae’n ddrwg gen i ddeud. A mi fydd hi’n wlypach eto dydd Gwener.

Robin: O na, fydd hi’n oer hefyd?

Llinos: Dim oerach na heddiw, ond yn fwy gwyntog. Wedyn nos Wener mi fydd ’na storm fawr dros nos – ac wedyn.....

Robin: Allan â fo, Llinos! Fydd hi’n stormus ar gyfer y Sioe?

Llinos: Mi fydd hi’n llawer brafiach dydd Sadwrn, yn fwy heulog ac yn llai oer. A mi fydd hi’n sych ac yn gynhesach dydd Sul.

Robin: Diolch byth!

Llinos: Oes gen ti wisg arbennig i’r marathon?  
Robin: Wel ro’n i’n gobeithio prynu gwisg Robin Goch, ond doedd ’na ddim un ar gael, felly dw i’n mynd fel draig goch!

Llinos: Mi fyddi di’n gynnes yn y wisg ac yn hawdd dy nabod felly!

Robin: Bydda’n wir! Diolch, Llinos a phob hwyl.

**Uned 17**

Robin: Heddiw, dan ni’n siarad efo rhywun enwog iawn sy wedi dŵad i fyw i Abercastell yn y flwyddyn ddiwetha, y nofelydd Barbara Collins. Croeso i’r rhaglen, Miss Collins.

Barbara: O Robin, galwch fi’n Barbara, os gwelwch chi’n dda.

Robin: Iawn...Barbara... Dach chi wedi setlo yn Abercastell, felly?

Barbara: Wel do wir, dyma’r lle delia yng Nghymru – fel byw mewn bocs siocledi!

Robin: Dach chi wedi gweld tipyn o’r ardal?

Barbara: Dw i ddim yn gyrru, wrth gwrs, ond mae’r *chauffeur* yn gyrru fy Mercedes pinc o gwmpas yr ardal – bendigedig.

Robin: Wel Barbara, mae ’na lawer o’n gwrandawyr wedi anfon cwestiynau i mewn. Dach chi’n barod i ateb y cwestiynau?

Barbara: Rhaid i mi ddeud un peth. A deud y gwir Robin, mae’n well gen i bobol yn deud “ti” wrtha i – dw i’n teimlo’n hen iawn pan mae pobol yn deud “chi”...

Robin: Ym...dw i’n defnyddio “chi” ar Radio Rocio fel arfer... O’r gorau, y cwestiwn cynta, pam symud i Abercastell?

Barbara: Wel, pan wnes i ymddeol...ond dydy nofelwyr byth yn ymddeol a deud y gwir...pan symudes i o Gaerdydd i sgwennu bob dydd, roedd Abercastell yn berffaith.

Robin: Pam?

Barbara: Dyma’r lle mwya rhamantus yng Nghymru! Efo’r machlud bendigedig dros y môr, mor binc ac aur, y mynydd efo’r grug, a’r castell...dyma’r lle mwya rhamantus yng Nghymru!

Robin: Ia wir!

Barbara: Mae Quentin Spielberg yn sôn am wneud ffilm o fy nofel fwya enwog – *Caspar a Rosa* – yn yr ardal yma!

Robin: Newyddion cyffrous Barbara! Wel dewch yn ôl ar ôl yr hysbysebion i glywed mwy o gwestiynau – ac atebion Barbara.

**Uned 18**

Robin: Felly Miss Collins, mwy o gwestiynau gan y gwrandawyr. Pa fath o ddiod dach chi’n hoffi?

Barbara: Gwin rosé wrth gwrs!

Robin: Be ydy’ch hoff anifail chi?

Barbara: Fflamingos!

Robin: Diddorol! Pam?

Barbara: Dw i’n meddwl bod fflamingos fel dawnswyr bale mewn twtws pinc.

Robin: Be ydy’ch hoff fwyd chi?

Barbara: Pan o’n i’n blentyn, ro’n i’n hoff iawn o gandi-fflos ond erbyn hyn mae’n well gen i Turkish Delight. Wyt ti’n hoffi Turkish Delight, Robin?

Robin: Ym...nac ydw a deud y gwir, Miss Collins.

Barbara: O, galwa fi’n Barbara, Robin!

Robin: Felly Barbara, be dach chi’n hoffi wneud yn eich amser sbâr pan dach chi ddim yn sgwennu nofelau?

Barbara: Wel, Robin, dw i’n mwynhau miwsical da. Wyt ti’n hoffi miwsicals, Robin?

Robin: Ym...ydw...

Barbara: Miwsicals ydy’r peth gorau i godi calon rhywun, mae’r newyddion mor drist y dyddiau hyn ... mae’n braf cael tipyn o ffantasi!

Robin: Felly, y cwestiwn ola gan ein gwrandawyr...be ydy’ch hoff liw chi, Barbara...?

Barbara: Wel, Robin, tybed wyt ti’n medru dyfalu?

Robin: Ym....pinc?

Barbara: Wel, ia, Robin, rwyt ti’n fy nallt i’n dda iawn...W, dyma’r cyfweliad mwya pleserus dw i wedi ei gael ar y radio erioed!

Robin: ...Wel, diolch yn fawr i Miss Barbara Collins am ddŵad i siarad efo ni. A dan ni’n edrych mlaen at weld ffilm *Caspar a Rosa* yn cael ei ffilmio yn Abercastell.

Barbara... Dw i’n meddwl baset ti’n gwneud Caspar ardderchog, Robin... wyt ti wedi actio o’r blaen?....

**Uned 19**

**Robin:** Heddiw mae Cwnstabl Sian Jones o heddlu Gogledd Cymru yn siarad efo ni am gadw’r tŷ a’r car yn ddiogel pan dach chi’n mynd i ffwrdd. Diolch am ddŵad i’r stiwdio, Cwnstabl Jones.

**Cwnstabl J**: Croeso.

Robin: Felly, be sy’n bwysig i ni gofio os dan ni’n mynd i ffwrdd am y penwythnos?

Cwnstabl J: Y peth pwysica , yn amlwg, ydy – cofiwch gloi pob drws a chau pob ffenest.

Robin: Ia wir, pwysig iawn.

Cwnstabl J: Caewch y llenni hefyd a gwnewch yn siŵr bod dim byd gwerthfawr yn y golwg.

Robin: Ia, wrth gwrs.

Cwnstabl J: Gadewch y golau ymlaen yn y tŷ, golau dach chi’n medru ei weld o’r tu allan.

Robin: Syniad da – mae’n edrych fel bod rhywun yn y tŷ.

Cwnstabl J: Ydy.

Robin: Be am y cymdogion?

Cwnstabl J: Wel, os dach chi’n nabod y cymdogion, deudwch wrthyn nhw bod chi’n mynd i ffwrdd, ac os dach chi’n ffrindiau efo nhw gadewch eich rhif ffôn symudol rhag ofn, ac awgrymwch bod nhw’n parcio wrth eich tŷ chi, os oes gynnyn nhw gar.

Robin: Syniad da arall!

Cwnstabl J: Os dach chi’n gadael eich car wrth y tŷ, gwnewch yn siŵr ei fod o wedi ei barcio lle mae ’na olau stryd,

Robin: Wel, mae na ‘lawer o bethau i gofio!

Cwnstabl J: Ond peidiwch â phoeni – does ‘na dim llawer o broblem efo dwyn o dai yn ardal Abercastell.

Robin: Diolch byth! A diolch yn fawr Cwnstabl Jones... diddorol iawn.

Cwnstabl J: Croeso, unrhyw bryd. Dw i’n mwynhau gwrando ar eich rhaglen chi ar y ffordd i’r gwaith.

Robin: Diolch yn fawr, Cwnstabl Jones! Reit ...y gân nesaf – cân Saesneg gan ...y Police!

**Uned 20**

Llinos: Robin! Dw i wedi cael ebost gan Anti Mair.

Robin: Sut mae hi? Ydy hi’n cael amser da efo Alejandro?

Llinos: Dw i ddim yn siŵr.

Robin: Pam?

Llinos: Wel, mae hi’n dŵad yn ôl yfory! Dw i’n mynd i’w chasglu hi o’r maes awyr nos fory.

Robin: Ond Llinos, rwyt ti’n gweithio nos fory.

Llinos: Mi wna i yrru i i’r maes awyr yn syth ar ôl y rhaglen.

Robin: Popeth yn iawn, felly.

Llinos: Mae hi wedi gofyn ydy hi’n medru dechrau gweithio nos Sul ar y rhaglen.

Robin: Fydd hi wedi blino ar ôl y daith?

Llinos: Na fydd, medde hi. Ac mae hi’n edrych ’mlaen at ateb cwestiynau pawb sy’n gwrando ar Radio Rocio am ei thaith ddiweddara i Dde America.

Robin: Be – eto? O’r gorau. Does ’na ddim byd arall pwysig yn rhaglen nos Sul... Reit, mae’n amser i’r rhaglen ddechrau............Helô, helô, sut dach chi? Wel, mae gen i newyddion i chi heddiw – mae Anti Mair yn dŵad yn ôl o Dde America eto. Os dach chi isio gofyn cwestiwn iddi hi, mi fydd hi ar y rhaglen nos Sul yma. Ffoniwch fi yn Robin Radio. Mi fydd Llinos yn ateb ffôn, ac mi wna i ofyn y cwestiynau i Anti Mair. Neu ebostiwch fi ar [robin@radiorocio.cymru](mailto:robin@radiorocio.cymru). Mi fydda i’n edrych ymlaen at glywed y cwestiynau! Ac atebion Anti Mair wrth gwrs...

**Uned 21**

Robin: Croeso adre, Anti Mair!

Anti Mair: Diolch, Robin.

Robin: Dach chi’n ôl i aros?

Anti Mair: Ydw wir, a dw i isio fy swydd yn ôl ar y rhaglen.

Robin: Felly lle mae Alejandro?

AM: Mae Alejandro wedi dŵad yn ôl efo fi ac mae o’n mynd i ddechrau dysgu Sbaeneg yng Ngholeg Abercastell.

Robin: Ydy Alejandro yn hapus i ddŵad i fyw i Gymru?

AM: Ydy, wel am y tro, rhaid i ni fyw yn rhywle.

Robin: Felly sut oedd y gwyliau?

AM: Mi gaethon ni amser bendigedig – tri mis yn teithio o gwmpas America – De a Gogledd! Dan ni’n mwynhau teithio’n fawr. Roedd ’na lawer o wledydd diddorol iawn.

Robin: Lle oedd y wlad orau, ’ta?

AM: Ciwba, dw i’n meddwl. Mojitos blasus a llawer o gerddoriaeth, ac roedd Alejandro’n smocio sigârs weithie.

Robin: Dach chi ddim yn mynd i ffeindio Abercastell yn ddiflas ar ôl yr holl deithio?

AM: Nac ydw wir, Robin, ddim os dw i’n gwneud fy rhaglen *Annwyl Anti Mair* bob wythnos...!

Robin: Wel dyna ni, well i ni ddechre wythnos yma, ta...

AM: Well i ni ddechre nos yfory, dw i’n meddwl!

**Uned 22**

Robin: Helô, pwy sy’n siarad?

Carys: Carys dw i o Fryncastell.

Robin: Bore da Carys, sut medra i eich helpu chi?

Carys: Wel dw i’n ffonio i ofyn cwestiwn i’r gwrandawyr a deud y gwir.

Robin: Ffwrdd â chi ’ta, Carys.

Carys: Dw i newydd orffen yn y coleg yng Nghaerdydd a dw i’n chwilio am swydd yn yr ardal yma.

Robin: Da iawn ti Carys, mae ‘na ormod o bobol ifanc yr ardal yn mynd i’r coleg yn y brif ddinas a ddim yn dŵad yn ôl i ardal Abercastell.

Carys: Wel dw i’n hoff iawn o Abercastell. Ond, mae pob swydd yn gofyn am rywun sy’n gyrru car a dw i ddim wedi dysgu eto.

Robin: O nac wyt?

Carys: Nac ydw. Doedd dim angen gyrru yng Nghaerdydd, roedd y bysiau a’r trenau yn ardderchog.

Robin: Wel, mi ddylet ti ddysgu gyrru ar unwaith, Carys.

Carys: Mi faswn i’n hoffi cael athro sy’n siarad Cymraeg i ymarfer fy Nghymraeg hefyd.

Robin: Wel, fel mae’n digwydd, dw i ddim i fod i hysbysebu ar y rhaglen ond mae fy nghefnder yn diwtor gyrru ceir. Ac mae o’n siarad Cymraeg, wrth gwrs. Fo ydy’r unig un yn yr ardal sy’n dysgu gyrru yn Gymraeg.

Carys: Sut dw i’n cysylltu efo fo?  
Robin: Ebostia [Gari.gyrru@abercastell.cymru](mailto:Gari.gyrru@abercastell.cymru). Mae pawb wedi pasio y tro cynta efo Gari! Hyd yn oed fi!  
Carys: Waw, diolch Robin, mi wna i rŵan.

Robin: Pob lwc Carys!

**Uned 23**

**Yn y swyddfa**

**Llinos:** Faset ti’n hoffi paned arall?

Robin: Paned arall? Hmm, iawn, pam lai? Mae gen i syched ofnadwy, am ryw reswm.

Llinos: Be hoffet ti gael y tro ‘ma – te ta coffi?

Robin: Mi hoffwn i gael te y tro ‘ma, dw i’n meddwl. Te gwan, mae hi braidd yn hwyr, a dw i ddim yn cymryd siwgr mewn te, cofia. Rhaid i mi drio byw yn iach.

Llinos: Faset ti’n hoffi cael tamaid arall o gacen hefyd?

Robin: Www, faswn i ddim yn gwrthod. Mae’r gacen yna’n flasus iawn.

Llinos: Anti Mair ddôth â hi fewn bore ma. A dyma hi ar y gair. Helo Anti Mair!

Anti Mair: Noswaith dda, Llinos.

Llinos: Hoffech chi baned Anti Mair? A thamed o’r gacen fendigedig dach chi wedi ei gwneud?

Anti Mair: Ddim fi wnaeth y gacen. Mae bywyd yn rhy fyr i wneud cacennau! Mi ges i hi gan fy nghymdogion am edrych ar ôl eu dau gi nhw pan oedden nhw ar wyliau.

Robin: Chwarae teg i chi, Anti Mair.

Anti Mair: Chware teg, wir? Dw i’n hoffi mynd â nhw am dro bob bore a phob nos – mae’n bwysig cadw’n heini.

Llinos: Hoffech chi gael ci, ’ta?

Anti Mair: Dim diolch! Mae bywyd yn rhy fyr i gael ci! Sut fedrwn **i** fynd ar wyliau wedyn?

**Uned 24**

Robin: Helô, pwy sy’n siarad?

Mrs Richards: Mrs Richards, o ysgol Bryncastell sy ’ma.

Robin: Croeso Mrs Richards. Sut fedra i’ch helpu chi?

Mr Richards: Dw i isio deud llongyfarchiadau i bawb wnaeth gymryd rhan yn Eisteddfod yr Ysgol dydd Gwener diwetha.

Robin: Ia wir.

Mrs Richards: Mae rhai plant yn swil ond maen nhw’n hoffi canu mewn grŵp. Roedd pawb, fwy neu lai, yn gwneud rhywbeth, gan gynnwys y plant o’r dosbarth meithrin.

Robin: Ia, y cymryd rhan sy’n bwysig, ynde?

Mrs Richards: Roedd ’na gystadlaethau da iawn, fel y plant bach yn canu dan wyth oed. Roedd Bethan Williams yn gynta, Bryn Davies yn ail, Gareth Hughes yn drydydd a Delyth Lloyd yn bedwerydd. Felly mi fydd Bethan a Bryn yn mynd i Eisteddfod yr Urdd,.

Robin: Da iawn nhw.

Mrs Richards: Oeddet ti’n canu pan oeddet ti yn yr ysgol, Robin?

Robin: Ro’n i’n ofnadwy! Ac roedd gen i ddwy droed chwith pan o’n i’n dawnsio hefyd. Ond chware teg i’r plant – da iawn chi! A da iawn i’r athrawon am eu dysgu nhw. Pob hwyl yn Eisteddfod yr Urdd!  
Mrs Richards: Diolch Robin.

**Uned 25**

Robin: Wel, does dim dwywaith bod y gaeaf yma wedi bod yn ofnadwy! Mwy o eira nag arfer, ac roedd rhaid i mi grafu’r rhew o’r ffenest flaen bob bore mis yma.

Anti Mair: Ond o’r diwedd mae hi’n fis Mawth! Mae’r Gwanwyn yn dŵad! Mi fydda i’n medru gadael fy ymbarél adre o hyn ymlaen!

Robin: Dim gobaith! Roedd hi’n bwrw cenllysg yn ofnadwy bore ’ma eto. O, mae’n gas gen i’r gaeaf yng Nghymru! Salwch ym mhob man, pawb yn tisian...ych a fi! Dw i’n cael annwyd ar fy mrest bob gaeaf. Ac mae fy ysgwydd yn brifo bob tro mae hi’n rhewi. Mae arna i ofn syrthio hefyd yn y rhew.

Anti Mair: Wel, mi fydd rhaid i ti symud i’r Eidal. Eidalwr oedd fy nhaid, o Sicily. Does ’na ddim llawer o eira, rhew na chenllysg yna! Pan o’n i’n blentyn, ro’n i’n mynd ar wyliau yno weithiau, roedd y tywydd yn fendigedig, dw i ddim yn cofio cwmwl yn yr awyr, ac roedd hi’n fwyn iawn, hyd yn oed adeg y Nadolig. Doedd byth angen dillad gaeaf yno!

Robin: Doedd gen i ddim syniad. Dach chi ddim yn edrych fel Eidales, Anti Mair.

Anti Mair: Wel, rwyt ti’n dysgu rhywbeth newydd bob dydd.

Robin: Felly be ydy Anti Mair” mewn Eidaleg?

Anti Mair: Dw i ddim yn siarad llawer o Eidaleg ond – arhosa funud ...dw i’n cofio rŵan ....Zia Maria!

Robin: Felly oddi wrth Zia Maria a finne, Ciao!

**Uned 26**

**Yn y swyddfa**.

Robin: Anti Mair, ga’ i air?

Anti Mair: Cei siŵr, Robin. Be sy’n bod?

Robin: Dw i wedi clywed bod Radio Rocio yn mynd i gau!

Anti Mair: Pryd?

Robin: Wythnos nesa!

Anti Mair: Pam?

Robin: Does ’na ddim digon o bres yn dŵad o’r hysbysebion.

Anti Mair: O na! Be wyt ti’n mynd i wneud, Robin?

Robin: Dw i ddim yn gwybod Anti Mair, dw i bron yn ganol oed...

AM Ac mae’n siŵr bod hi’n amser i mi ymddeol. Mae Alejandro’n dweud hynny beth bynnag!

Robin: Mi fydd hi’n drist iawn gweld y stiwdio ar glo...Byth yn pwyso’r botwm coch i ddechrau y rhaglen...

Llinos: Robin! Anti Mair! Dw i newydd gael galwad ffôn! Dan ni wedi ennill cystadleuaeth Radio Ewrop – Y rhaglen orau ar radio lleol!

Robin: Ond rhy hwyr i Radio Rocio!

Anti Mair: Coda dy galon, Robin! Beth wnaethon ni ennill?

Llinos: Ugain mil o bunnau! Ac mae Radio Cymru isio rhoi y rhaglen ar Radio Cymru 2 bob pnawn!

Robin: Anhygoel! Wel, well i ni ddechrau’r rhaglen.Helô Helô – a dyma ni – Anti Mair a Robin Radio ar Radio Rocio - yn dal i Rocio!